
Prima și cea mai veche statuetă Venus descoperită în 
România este expusă la Târgoviște 
 
 
de Conf. univ. dr. George V Grigore 
 
 
 
Municipiul Târgoviște a intrat din acest an într-un circuit extrem 
de select al muzeelor care au expuse statuete preistorice de tip 
„Venus”, introducând astfel și România în acest circuit. Aici, la 
Muzeului Evoluţiei Omului şi Tehnologie în Paleolitic, din cadrul 
Complexului Naţional Muzeal „Curtea Domnească” din Târgovişte, 
instituţie subordonată Consiliului Judeţean Dâmboviţa, s-a „oprit” 
minunata statuetă ce are o vechime de peste 17.200 de ani, fiind 
inclusă în secțiunea „Tezaur”. Statueta a fost descoperită la Piatra 
Neamț, într-un șantier arheologic al Complexului Muzeal Curtea 
Domnească, pe 21 iunie 2019. Stratul de locuire în care a fost 
descoperită a fost datat ca fiind de acum 17.000 de ani, ceea ce face 
din Venus cea mai veche sculptură în piatră de pe teritoriul României. 
Arheologii spun că este posibil să fie chiar mai veche, având în vedere 
asemănăarea ei izbitoare cu Venus din Willendorf, a cărei vechime a 
fost estimată pentru 30.000 î.Hr.. Pe 18 decembrie 2019, la 
Târgoviște, într-un eveniment de talie națională au fost prezenți toți 
membrii echipei de cercetare condusă de profesorul Marin 
Cârciumaru. Aceștia au povestit publicului prezent, condițiile în care 
au realizat descoperirea. cel care a văzut statueta, într-o viroajă, pe o 
vreme nefavorabilă, după un sezon foarte ploios, a fost un elev, 
Andrei Zmeu, component al echipei de cercetare. Tânărul a povestit că 
vizitase, la începutul anului, Muzeul „Saint Germaine en Laye” unde 
admirase stateta „Venus Brassempouy” și unde și-a pus dorința de a 
participa și el la descoperirea unui asemenea artefact. Acesta a fost 

scos la iveală pe 21 iunie 2019, de ziua solstiuțiului de vară, zi extrem 
de importantă pentru vânătorul din Paleolitic, pentru care natura avea 
o altă însemnătate.Profesorul Marin Cârciumaru și-a exprimat dorința 
ca statueta să devină un simbol național, asemănător celei din 
Willendorf. Cercetătorul spune că statueta de la Târgoviște va pune 
Târgoviștea într-un circuit turistic al oamenilor e știință și pasionaților 
de paleolitic, datorită valorii ei naționale și universale, 
deosebite.Venus va fi expusă permanent la Târgoviște, în Muzeul 
Evoluției. Pentru a fi pusă în valoare, este așezată într-o sală în care se 
află 65 de replici la scară, după toate statuetele de tip Venus 
descoperite în lume. Complexul Muzeal târgoviștean a luat măsurile 
necesare siguranței statuetei.La evenimentul de prezentare a statuetei 
au mai participat:  Alexandru Oprea, președintele Consiliului Județean 
Dâmbovița, Ovidiu Cârstina, directorul Complexului Național Muzeal 
„Curtea Domnească” din Târgoviște, Ivan Vasile Ivanoff, secretarul 
general al județului, Ernest Oberländer, directorul Muzeului Național 
de Istorie a României, reprezentanți ai mai multor muzee județene de 
istorie din țara noastră, ai Institutului Național de Cercetare – 
Dezvoltare pentru Fizică și Inginerie Nucleară „Horia Hulubei”, cadre 
didactice, iubitori de artă din Târgoviște și din țară.În luna decembrie, 
Muzeul Evoluției Omului și Tehnologiei în Paleolitic – unic și el în 
peisajul muzeistic din sud-estul Europei - a împlinit șase ani de la 
înființare, perioadă în care rezultatele cercetării paleoliticului din 
România, prin colectivul care activează în muzeu, s-au multiplicat 
constant, fiind recunoscute la nivel internațional. 
Complexul Muzeal „Curtea Domnească” Târgovişte informează 
că descoperirea a fost făcută într-o nouă aşezare paleolitică - denumită 
„Piatra Neamţ 1” - în data de 21 iunie 2019. „Pentru precizarea 
vârstei exacte a statuetei, au fost realizate câteva serii de datări 
radiocarbon AMS în două laboratoare diferite, Beta Analytic din SUA 
şi RoAMS, laborator al Institutului National de Cercetare-Dezvoltare 
pentru Fizică şi Inginerie Nucleară „Horia Hulubei”. Astfel, 

rezultatul datărilor AMS a oferit vârsta de 17.000 de ani. Aceasta 
înseamnă că ne aflăm în faţa celei mai vechi sculpturi în piatră din 
România şi din această parte a Europei, precum şi printre cele mai 
importante descoperiri paleolitice din Europa. O caracteristică 
excepţională a statuetei de la Piatra Neamţ este oferită de 
conservarea intactă a acesteia, mai ales că marea majoritate a 
statuetelor paleolitice din piatră descoperite până în prezent au fost 
găsite în stare mai mult sau mai puţin fragmentară”, precizează 
Complexul Muzeal „Curtea Domnească” Târgovişte.Realizată din 
gresie, simbol al fertilității veche de 17.200 de ani,statueta măsoară 
circa 10 cm şi păstrează urme diverse de prelucrare. „După 100 de ani 
de la recuperarea celebrei statuete paleolitice de la Willendorf din 
Austria, considerată acum simbol naţional, noua descoperire de la 
Piatra Neamţ contribuie substanţial la îmbogăţirea patrimoniului 
paleolitic cu un obiect de artă remarcabil”, se arată în informarea 
Complexului Muzeal „Curtea Domnească” Târgovişte. Cercetătorii 
care au descoperit statuia au relatat cât de valoroasă este aceasta și cât 
de rară este în lume. „Toate se numesc Venus, atunci când în 1908 a 
fost descoperită „Venus de Willendorf”, cel care a descoperit-o, 
Obermaier, a zis că trebuie denumite Venus și de atunci toate 
statuetele acestea paleolitice au primit denumirea de Venus. Sigur că 
nu toate se pretează la această denumire, pentru că unele sunt numai 
fragmente, unele sunt foarte stilizate, dar cele care în general au 
formele acestea opulente care sunt legate probabil de cultul 
fertilității, li se atribuie denumirea de Venus. Venusul acesta de la 
Piatra- Neamț îndeplinește aceste atribute ca să i se spună Venus” a 
declarat prof.univ.dr. Marin Cârciumaru, cercetător al Muzeului 
Evoluției Omului și Tehnologiei în Paleolitic de la 
Târgoviște.Particularitățile statuii sunt formele exagerate ale 
modelului reprezentat și accentul pus pe corp, fața fiind total lipsită de 
formă. 

„Ea are o valoare simbolică certă, cele care sunt redate sub forma 
aceasta opulentă, adică sânii foarte dezvoltați, fesele, și mai ales 
faptul că nu există detalii la cap, deci numai acele părți anatomice ale 
corpului care sunt legate de fertilitate, ne duce cu gândul că ele erau 
un simbol al fertilității, al mamei protectoare a clanului respectiv. 
Există statuete zvelte care nu au nici o legătură cu această idee și 
până la urmă ultimele ipoteze duc spre ideea că sculptorul din 
perioada respectivă sculpta modelul pe care îl avea în față, mai zvelt 
mai puțin zvelt”mai spune profesorul. „A fost descoperită prin 
săpăturile arheologice pe care le-am făcut anul acesta, are 17.200 de 
ani, au fost stabiliți prin C14 (carbon 14) la cel mai bun laborator de 
la Beta Analitica din SUA și de la Măgurele tot un laborator de 
carbon 14, de o calitate extraordinară.Potențialul zonei Poiana 
Cireșului este foarte mare, eu sap de peste 20 de ani la Piatra Neamț, 
situl a oferit mai mult de 85 la sută din toate obiectele de artă și 
podoabă care au fost descoperite până acum pe teritoriul României, 
mai vechi de 15 mii de ani.Forma feței nu intra în părțile anatomice 
care țin de fertilitate, din cauza aceasta multe sunt lipsite de cap, a nu 
se crede că femeile își pierd capul ușor, ca să fac o glumă (râde). 
Există o statuetă din Franța care tocmai frapează prin detaliile feței, 
s-a decoperit de fapt numai capul, dar nu se știe cum era corpul ei. 
Aceasta are 9,9 cm, sunt unele și mai mici, s-a descoperit anul acesta 
în Franța o statuetă de 4 cm făcută din cretă, calcar cretos. La 
târgoviște avem 65 de replici ale statuetelor celor mai importante 
care s-au descoperit în Europa și Asia, practic de la Atlantic până la 
Pacific. Cea de la Willendorf este considerată simbol național și după 
câte știu eu, toate marile tratate ale Austriei au într-un colț și această 
imagine a statuetei de la Willendorf” a mai spus prof.univ.dr. Marin 
Cârciumaru.Statueta se află acum la Muzeul Evoluției Omului și 
Tehnologiei în Paleolitic din Târgoviște dar va putea fi văzută și în 
cadrul unor expoziții din țară. „Sigur în momentul în care la instituții 
importante din țară vor fi organizate expoziții temporare va fi expusă 
și în locurile respective, probabil că în următoarea etapă o să fie 
5 
 
inclusiv la muzeul național. Fără îndoială descoperirea poată să 
devină un simbol național, există cazuri de genul acesta în Europa, 
cum este cazul statuetei de la Willendorf. Acest tip de descoperiri sunt 
extraordinar de rare, în sud-estul Europei până acum nu a fost 
descoperită nici una, majoritatea fiind concentrate în Europa 
Centrală și de Vest, trebuie înțeles că numărul lor nu este mare. În 
această zonă nu au mai fost găsite, era ca o pată albă în arheologia 
paleoliticului.Deocamdată nu se știe valoarea exactă la care este 
evaluată opera dar în mod clar ea va fi trecută la categoria 
tezaur.Așa se întâmplă cu orice piesă de patrimoniu extraordinară. 
Aceasă piesă este în mod categoric un obiect de tezaur și va fi 
înregistrată ca atare. Orice piesă este evaluată și din punct de vedere 
financiar, încă nu am finalizat acest demers, deocamdată trebuie să 
finalizăm tot demersul științific” a declarat cercetătoarea Elena Nițu. 
Acum această minune de statuetă de tip „Venus” se află în 
vitrina Muzeului Evoluției Omului și Tehnologiei în Paleolitic, care 
este primul de acest fel din România și din Europa Centrală și de Sud-
Est. Acesta este centrat pe descoperirile cele mai importante făcute în 
paleoliticul superior și mijlociu din România. În muzeu se regăsesc 
artefacte care fac parte, în mod cert, din patrimoniul arheologic 
universal, precum sunt cele mai vechi mărturii din lume privind 
simbolismul omului de Neanderthal, reprezentate prin recipientele 
pentru prepararea ocrului și o geodă vopsită cu ocru de peste 50.000 
de ani, descoperite în Peștera Cioarei-Boroșteni (jud. Gorj), unicul 
colier din cochilii de melci de mici dimensiuni din Europa, de circa 
29.000 de ani, cel mai vechi instrument de suflat din România, un 
fluier gravetian, de peste 20.000 de ani, multe pandantive din dinți de 
animale și pandantive din piatră gravate, unele chiar mai vechi de 
25.000 de ani etc., toate acestea descoperite în siturile Piatra Neamț-
Poiana Cireșului (jud. Neamț) și peștera Cioarei-Boroșteni (jud. Gorj). 
De altfel, în muzeu se concentreaza peste 3/4 din toate obiectele de 
podoabă și de artă descoperite în România, mai vechi de 10.000 de 

ani.În muzeu este reconstituită una dintre cele mai mari peșteri dintr-
un muzeu din România, și singura în care se regasesc oameni de 
Neanderthal realizați prin respectarea tuturor exigențelor privind 
morfologia acestora, surprinși în cele mai caracteristice preocupări, 
cum ar fi cioplirea uneltelor sau prepararea coloranților, un Homo 
Sapiens din Paleoliticul Superior, într-o firească ipostază de vânătoare, 
alături de un cort specific gravetianului. Expunerea materialui 
arheologic este foarte modern concepută, apelându-se la modalități 
moderne de prezentare a informațiilor, cum ar fi plasmele pe care 
rulează reconstituirea procedeelor tehnologice care au stat la baza 
realizării uneltelor și armelor din piatră și os,  în perioade cu mult 
superioare vârstei de 10.000 de ani, toate artefactele fiind încadrate 
într-un mediu natural. Iată că acum România poate fi trecută pe harta 
locurilor unde strămoșii noștri au lăsat semne ale unei arte preistorice 
și simboluri ale unui cult demne de a fi cercetate și re-puse în valoare. 
Pe lângă picturile parietale din Peștera Coliboaia și Peștera Cuciulat, 
avem acum și o sculptură de tip „Venus”, inclusă la categoria 
„tezaur”.  
 
Surse: cunoastelumea.ro; wikipedia.org; adevarul.ro; 
agerpres.ro; stiripesurse.ro; muzee-dambovitene.ro; 
gazetadambovitei.ro 

Andrei Zmeu, elevul care a văzut-o primul pe Venus. 

Prima statuetă de tip Venus din România, veche de 17.000 de ani.  

Prima statuetă de tip Venus din România, veche de 17.000 de ani, va fi expusă, luna aceasta, 
în premieră, la Muzeul Evoluției Omului și Tehnologiei în Paleolitic din Târgoviște. Statueta 
descoperită la Piatra Neamț, realizată din gresie, este bine conservată, susțin specialiștii, 
anunță MEDIAFAX. 
 
 
Statueta de tip Venus de 17.200 de ani 
 
